Naas se Indiese spanne is bobaasDie Ligbloues se Naas Botha, die grootste wedstrydwenner in die geskiedenis van die Curriebekerkompetisie, met die Vrystaat se skitterende heelagter Gysie Pienaar heel regs. Wanneer jy deesdae vir SuperSport se rugby-uitsendings inskakel, sal jy agterkom dit is Naas-loos. Die 61-jarige Botha het Aprilmaand ’n nuwe hoofstuk in sy lewe afgeskop en is nou die hoofafrigter van Indië se mans- en vrouespanne. Die Indiërs se manspan het hul eerste kragmeting onder sy leiding weliswaar 17 – 74 verloor, maar hulle het gou weer opgestaan en vir Indonesië kort daarna 42 – 12 ore aangesit. Die nasionale vrouespan, in skaars hul tweede toets ooit, het die Botha-era met ’n goeie oorwinning van 21 – 19 teen Singapoer begin. Naas Botha. (Foto Youtube) “Die belangrikste is om die sterk en swak punte van die spelers te bepaal en om ’n positiewe gesindheid te kweek: Die spelers moet die sport en die oefensessies geniet. En ek dink ons is stelselmatig besig om dié doelwitte te bereik,” het Botha gesê.